นายกฯ #แพทองธาร ประชาสัมพันธ์ #เทศกาลตรุษจีน ปี 68 
มอบส้ม ‘ทูตฯจีน’สัญลักษณ์โชคลาภ -เจริญรุ่งเรือง 
ก่อนซื้อดอกป๊อปปี้ ที่ระลึก #วันทหารผ่านศึก บอกซื้อตั้งแต่เด็กไม่ขึ้นราคา

เมื่อเวลา 09.30 น. วันที่ 28 ม.ค. ที่บริเวณสนามหญ้า หน้าตึกไทยคู่ฟ้า ทำเนียบรัฐบาล ก่อนการประชุมคณะรัฐมนตรี (ครม.) นายสรวงศ์ เทียนทอง รมว.ท่องเที่ยวและกีฬา นำคณะผู้บริหารเข้าพบ น.ส.แพทองธาร ชินวัตร นายกรัฐมนตรี เพื่อประชาสัมพันธ์การจัดงานเทศกาลตรุษจีนประเทศไทย ประจำปี พ.ศ. 2568 โดยมีนายภูมิธรรม เวชยชัย รองนายกรัฐมนตรีและรมว.หลาโหม น.ส.จิราพร สินธุไพร รมต. ประจำสำนักนายกรัฐมนตรี นายจุลพันธ์ อมรวิวัฒน์ รมช.คลัง นายเผ่าภูมิ โรจนสกุล รมช.คลัง นางมนพร เจริญศรี รมช.คมนาคม นายหาน จื้อเฉียง เอกอัครราชทูตสาธารณรัฐประชาชนจีนประจำประเทศไทย น.ส.ฐาปนีย์ เกียรติไพบูลย์ ผู้ว่าการการท่องเที่ยวแห่งประเทศไทย (ททท.)และผู้บริหารระดับสูงเข้าร่วมด้วย

โดยเมื่อนายกฯเดินลงจากตึกไทยคู่ฟ้า คณะหุ่นละครเล็ก ได้ต้อนรับ จากนั้นนายกฯชมการแสดงชุด”เสียงพิณดีดกังวานถึงหน้าประตูบ้านคุณ” จากมณฑลยูนนาน  ตัวแทนนักแสดงจากเขตปกครองตนเองซินเจียงอุยกูร์ และมณฑลเจ้อเจียง ทั้งนี้ เอกอัครราชทูตจีนได้มอบตุ๊กตางูสีแดงสัญลักษณ์ปีงูใหญ่ ให้กับนายกฯเพื่อเป็นที่ระลึก ขณะที่นายกฯมอบส้มให้กับเอกอัครราชทูตจีน ซึ่งเป็นสัญลักษณ์ของโชคลาภ และความเจริญรุ่งเรือง 

จากนั้นที่ตึกบัญชาการ 1 พล.อ.เดชนิธิศ เหลืองงามขำ ผู้อำนวยการองค์การสงเคราะห์ทหารผ่านศึก ในพระบรมราชูปถัมป์ นำคณะผู้บริหารเข้าพบนายกฯ เพื่อมอบดอกป๊อปปี้ ดอกไม้ที่ระลึกเนื่องในวันทหารผ่านศึก ประจำปี พ.ศ. 2568 และจำหน่าย “ดอกป๊อปปี้” โดยนายกฯได้ร่วมบริจาคซื้อดอกป๊อปปี้ พร้อมสอบถามราคาดอกป๊อปปี้ว่าราคาเท่าไหร่  ซึ่งเจ้าหน้าที่ตอบว่าราคา 20 บาท นายกฯจึงกล่าวว่า ซื้อมาตั้งแต่เด็กเคยมีไปขายที่โรงเรียนราคา 20 บาท ราคาไม่ขึ้นเลย

#วันนี้เพื่อไทยทำอะไร